Australië-pedofielring: Pa van meisie, SA man glo betrokkeArgieffoto News.com.au berig dat die agt verdagtes, tussen 35 en 47 jaar oud, in hegtenis geneem is nadat die polisie in April ŉ wenk ontvang het en die meisie gered is. Volgens die polisie is daar 200 000 video’s en vier miljoen foto’s van kindermolestering in een van die verdagtes se besit gevind. Die mans staan tereg op 503 aanklagte insluitend die penetrasie van ŉ kind onder 13 jaar en die besit en verspreiding van eksplisiete materiaal van kinders. Die seksuele misbruik het glo plaasgevind toe die meisie tussen 11 en 13 jaar oud was. Volgens die polisie het die meisie se pa glo gereël dat die ander sewe mans sy dogter misbruik. David Volmer (41), ŉ Suid-Afrikaanse man wat as pastoor in Australië gewerk het, is een van die verdagtes. Die Australiese Sunday Times het vroeër vandeesmaand berig dat Volmer, wat die Acts Christian Church se gemeente in Perth gestig het, skuldig gepleit het op minstens 12 aanklagte. Volmer, ŉ getroude pa van twee, het glo onder meer skuld beken op drie aanklagte van die seksuele penetrasie van ŉ kind ouer as 13 jaar en jonger as 16 jaar. Volmer moet weer volgende maand in die hof verskyn. Supt. Glenn Feeney van die Australiese seksmisdaad-eenheid het gesê die bewering is dat al die verdagtes die pa geken het, dat die pa sy dogter beskikbaar gestel het vir seksuele misbruik en dat hy haar self ook misbruik het. Volgens Feeney het die polisie sowat 150 video’s en foto’s met beeldmateriaal van die spesifieke meisie gevind. Hy het die materiaal as “walglik” beskryf. Die ondersoek duur voort.